Az állampolgári jogok országgyűlési biztosának
Jelentése
az AJB 1502/2009. számú ügyben

Előadó: dr. Somosi György

Az eljárás megindítása
A panaszos azt sérelmezte, hogy a Kontakt-Busz Kft. által üzemeltetett autóbuszokon az elégtelen fűtés miatt fáznak az utasok. Megjegyezte, hogy a gépjárművezetőknek időről-időre kaparniuk kell a bejegesedett ablakokat. A beadványhoz mellékelt, az egyik internetes portálra eljuttatott utaspanasz szerint, -7 fokot mértek az utastérben.
A panasz alapján felmerült a lehető legmagasabb szintű testi és lelki egészséghez való joggal összefüggő visszásság gyanúja, ezért az állampolgári jogok országgyűlési biztosáról szóló 1993. évi LIX. törvény (Obtv.) 16. § (1) bekezdésében kapott felhatalmazás alapján vizsgálatot indítottam.
Eljárásom során tájékoztatást kértem a Kft. ügyvezető-igazgatójától, a Nemzeti Közlekedési Hatóság és az Országos Munkavédelmi és Munkaügyi Főfelügyelőség Elnökétől, valamint a közlekedési, hírközlési és energiaügyi minisztertől.

A megállapított tényállás
A Kontakt-Busz Kft. ügyvezető igazgatója arról tájékoztatott, hogy a Kínában gyártott King-Long típusú autóbuszok belföldi forgalmazója által kezdeményezett típus-jóváhagyási eljárás keretében, a 6/1990. (IV. 12.) KÖHÉM rendeletben meghatározott forgalomba helyezési feltételek vizsgálata után, a Nemzeti Közlekedési Hatóság Közép-magyarországi Regionális Igazgatóság kiadta a típusbizonyítványt, a forgalomba helyezési engedélyt, amelynek eredményeként az autóbuszok személyszállításra alkalmasak. A 2009. első napjaiban bekövetkezett lehűlés az utasok komfort érzetét kedvezőtlenül befolyásolta. Az autóbuszok forgalmazójával közösen tartott szemlén megállapították, hogy szélsőségesnek tekinthető időjárási körülmények között az autóbusz fűtőberendezése az utasok igényét nem elégíti ki, annak ellenére, hogy a járműben a motortól független, 30 kW teljesítményű fűtőberendezés működik. A forgalmazó megrendelte az autóbuszok fűtőrendszerének átalakítását, ami napi 1-2 jármű átalakítását jelenti.
A Nemzeti Közlekedési Hatóság elnöke kifejtette, hogy az XMQ6121G típusjelű autóbuszra – amelynek kereskedelmi neve: Neobusz City –  2007. december 28-án adták ki a típusbizonyítványt. A jármű I. osztályba tartozó ún. városi autóbusz. Az autóbuszok fűtőrendszerének megfelelőségére külön Európai Uniós előírás vonatkozik, amellyel a típus rendelkezik. Műszaki szempontból tehát – a jóváhagyás oldaláról – az autóbusz fűtési rendszere megfelelő. Az Elnök arról is tájékoztatott, hogy egy 30 kW teljesítményű fűtőberendezés hibátlan működés esetén képes az autóbuszban megfelelő hőmérsékletet biztosítani. Az ilyen, I. osztályú autóbuszt rövidebb utazásra célszerű alkalmazni, hosszabb utazásra kisebb komfortot tud csak biztosítani. A Közép-magyarországi Regionális Igazgatóság 2009. január 19-én tartott, 5 autóbuszt érintő ellenőrzése során azt tapasztalta, hogy az utastéri hőmérséklet 16-17 fok volt +4 fokos külső hőmérséklet mellett.
A közlekedési, hírközlési és energiaügyi miniszter válasza az alábbiakban foglalható össze. 2008 vége óta számos lakossági panasz érkezett a minisztériumhoz és a Közép-magyarországi Regionális Közlekedésszervezési Irodához a King Long autóbuszok komfortfokozatával és biztonságosságával kapcsolatban. A legfőbb probléma az elégtelen hőmérsékletszabályozás volt, amit az Iroda munkatársai a helyszíni szemléjük során tapasztaltak alapján egyértelműen alátámasztottak. A fűtési rendszer várható hiányosságaira a Volánbusz már 2008 nyarán felfigyelt és felkérte az alvállalkozókat a probléma részletesebb feltárására, annak ismeretében pedig a fűtőberendezések megfelelő színvonalú fűtés biztosítását lehetővé tevő kiegészítésére. A minisztérium felkérte a Nemzeti Közlekedési Hatóságot annak vizsgálatára, hogy az üzemeltetett autóbuszok megfelelnek-e a forgalomban tartás műszaki feltételeinek és eleget tesznek-e azoknak a követelményeknek, amelyek az autóbuszok forgalomba helyezésének engedélyezését lehetővé tették. Az NKH tájékoztatása szerint, a beépített vonalradiátorok fűtőfelülete légkeringetéssel nem rendelkezik, erős külső lehűlés esetén a rendszer nem képes az utasteret megfelelő mértékig felmelegíteni. A válasz kitért arra is, hogy a probléma megoldása érdekében a fűtőberendezést átépítik, és azt két utastéri, valamint egy gépkocsivezető oldali légkeringetős fűtőberendezéssel bővítik. Az ellenőrzés alkalmával az NKH munkatársai a szélvédő páramentesítését is megvizsgálták és azt az érintett autóbuszoknál megfelelőnek találták.
Az Országos Munkavédelmi és Munkaügyi Főfelügyelőség megbízott elnöke arról értesített, hogy a hatóság részéről intézkedésre nem került sor, tekintettel arra, hogy a hiányosságok az ellenőrzés időpontjában már nem álltak fenn.

Érintett alkotmányos jog
– a lehető legmagasabb szintű testi és lelki egészséghez való jog (Alkotmány 70/D. § (1) bekezdés: „A Magyar Köztársaság területén élőknek joguk van a lehető legmagasabb szintű testi és lelki egészséghez.)

Megállapításaim
I. Az Obtv. 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv tevékenysége során a beadványt benyújtó személy alapvető jogaival összefüggésben visszásságot okozott, feltéve, hogy a rendelkezésre álló közigazgatási jogorvoslati lehetőségeket – ide nem értve a közigazgatási határozat bírósági felülvizsgálatát – már kimerítette, illetve jogorvoslati lehetőség nincs számára biztosítva.
A Volánbusz menetrend szerinti személyszállítási tevékenységet lát el. A Kontakt-Busz Kft. alvállalkozóként végzi a Zsámbéki medence menetrend szerinti személyszállítási szolgáltatását.
Az autóbusszal végzett menetrend szerinti személyszállításról szóló 2004. évi XXXIII. törvény (Tv.) értelmében a menetrend szerinti személyszállítás a menetrend alapján végzett, az utazási feltételek megtartásával bárki által igénybe vehető közszolgáltatás. Erre tekintettel a Volánbuszt és a Kontakt-Busz Kft-t közszolgáltatást végző szervnek tekintem.
II. A Kft. a szolgáltatást King Long típusú autóbusszal látja el. Az első járművek 2008. június 1-jén indultak, a cég a honlapján olvasható tájékoztatás szerint, jelenleg 53 darab ilyen autóbusszal rendelkezik. A típust a Volánbusz más alvállalkozója is használja.
A Kft. arról értesítette a közvéleményt, hogy a fűtéssel kapcsolatos észrevételeket továbbította az autóbuszokat forgalmazó cég részére, amely a jelzések alapján decemberben különböző beavatkozásokat végzett az autóbuszokon. Mivel azonban e beavatkozások érdemben nem javították a hőérzetet, újabb átalakítások váltak szükségessé. Az első jármű kísérleti átalakítására 2009. január 13-án került sor, az importőr február végére ígérte az összes, fűtéssel kapcsolatos probléma végleges rendezését. Jelenleg a honlapon az az információ olvasható, hogy az autóbuszok fűtés-átalakítását a buszokat forgalmazó importőr elvégezte.
A fűtéssel összefüggő panaszokat a megkeresett szervektől kapott válaszokra és az elvégzett átalakításokra tekintettel megalapozottnak ítélem. Megjegyzem, hogy a kifogások már 2008-ban jelentkeztek, tehát azok kiváltó oka nem a 2009. januári hideg idő volt.
III. A Tv. 3. § (1) bekezdése szerint, helyi közlekedésben a települési (fővárosi) önkormányzat, helyközi (távolsági) közlekedésben az állam feladata a közforgalmú közlekedés részeként a lehető legmagasabb színvonalú menetrend szerinti autóbusz-közlekedés biztosítása az utazási igények és a rendelkezésre álló pénzügyi lehetőségek figyelembevételével.
A Tv-hez fűzött általános indokolás úgy fogalmaz, hogy a menetrend szerinti személyszállítás a lakosság mindennapi életvitelét jelentősen befolyásoló közszolgáltatás, az utazási igények forgalmi és környezetvédelmi szempontból kedvező kielégítésén túl kiemelt szerepet játszik a települések népességmegtartásában, az elmaradott, hátrányos térségek felzárkóztatásában, az esélyegyenlőség megteremtésében. Alapvető társadalmi-gazdasági, közlekedéspolitikai és környezetvédelmi érdekek fűződnek tehát ahhoz, hogy mindenkor a lehető legmagasabb színvonalú közforgalmú közlekedés (tömegközlekedés), s annak szerves részeként a társadalmi elvárásokat megfelelően kielégítő autóbusz-közlekedés álljon az utazóközönség rendelkezésére.
A közlekedésért felelős miniszter és a Volánbusz között létrejött közszolgáltatási szerződés alvállalkozókra vonatkozó IV. fejezetének 5. pontja értelmében, a szolgáltató felelős marad az alvállalkozásba adott közszolgáltatási feladatok ellátásáért és szavatolja, hogy kötelezi az alvállalkozókat a szerződés rendelkezéseinek megtartására. Az alvállalkozói szerződésben a Volánbusz előírta, hogy az alvállalkozók csak új beszerzésű, legalább EURO 2-es emissziós szintű, legalább 50%-ban alacsonypadlós kialakítású autóbuszokat közlekedtethetnek. Ezen kívül olyan követelmények szerepelnek, mint az ülés teljes felületén lévő szivacs- és szövetborítás, dinamikus utastájékoztató eszközök, az elvárható komfortérzetet biztosító, motortól független fűtési rendszer és utastéri klímaberendezés.
A Zsámbéki-medence településeiről Budapestre utazók hosszabb időt, akár 1 óránál is többet tölthetnek a járműveken. A megfelelően fűthető utastér olyan alapkövetelmény, amely hiányában a szolgáltatás nem felel meg a színvonalas közlekedés törvényi követelményének, még akkor sem, ha egyéb szempontok alapján (alacsonypadlós kialakítás, kedvező környezetvédelmi besorolás) a jármű korszerűnek tekinthető. Egy nagyszámú autóbuszt üzemeltető társaság járműparkjában előfordulhat egy-egy jármű fűtőrendszerének meghibásodása, a vizsgált ügyben azonban a típusazonosság miatt valamennyi jármű fűtőberendezése átalakításra szorult. A hideg utastér negatívan érinti a komfortérzetet, emellett egészségügyi panaszokat is előidézhet.
Bár a beépített fűtőberendezés megfelelőnek tűnt, a mindennapi használat során a hidegebb idő beköszöntével elégtelennek bizonyult, az utasteret nem volt képes elfogadható hőmérsékletűre fűteni. Az utasok lehető legmagasabb szintű testi és lelki egészséghez való jogával összefüggésben visszásságot okozott, hogy a menetrend szerinti személyszállítás a téli időszakban hosszabb időn keresztül nem megfelelően fűthető járművekkel történt. Értesüléseim szerint valamennyi jármű fűtőberendezésének átalakítása, azaz hatékonyabbá tétele megtörtént, a probléma tehát megoldódott.
A típus a forgalmazó Neobusz Magyarország Kft. internetes honlapján „Neobusz City” elnevezéssel, „városi/elővárosi” minősítéssel szerepel. A gyártó honlapja az XMQ6121 G-t a városi járművek között mutatja be. Az NKH megállapította, hogy városi autóbuszról van szó, amelyet rövidebb utazásokra célszerű alkalmazni. A miniszteri válasz utalt arra, hogy további vizsgálatot igényelhet a városi közlekedésre tervezett típus helyközi közlekedésben történő használata.
A fentieken kívül megállapítható, hogy az utasok teljes áron vásárolhatták meg a menetjegyeket, bérleteket, miközben csökkent színvonalú szolgáltatást kaptak.
Megjegyzem, hogy az egyre növekvő egyéni motorizált közlekedésnek csak a színvonalas közösségi közlekedés jelenthet alternatívát.

Intézkedésem
Az Obtv. 21. § (1) bekezdése alapján kezdeményezem, hogy a Volánbusz fordítson kiemelt figyelmet az átalakított fűtőberendezés megfelelőségének vizsgálatára, a Közlekedési, Hírközlési és Energiaügyi Minisztérium pedig ellenőrzése során győződjön meg ennek megtörténtéről.

Budapest, 2009. december 2.

Prof. Dr. Szabó Máté sk..